IZVEDBENA UREDBA KOMISIJE (EU) 2021/1900

z dne 27. oktobra 2021

o spremembi Izvedbene uredbe (EU) 2019/1793 o začasnem povečanju uradnega nadzora in nujnih ukrepih, ki urejajo vstop nekaterega blaga iz nekaterih tretjih držav v Unijo, izvajanju uredb (EU) 2017/625 in (ES) št. 178/2002 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1)(b) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (2) in zlasti člena 47(2)(b), člena 54(4)(a) in (b) ter člena 90(a), (b) in (c) Uredbe,

ob upoštevanju naslednjega:

(1) Izvedbena uredba Komisije (EU) 2019/1793 (3) določa pravila o začasnem povečanju uradnega nadzora za nekatera živila in krmo neživalskega izvora pri vstopu v Unijo iz nekaterih tretjih držav iz Priloge I k navedeni izvedbeni uredbi, o posebnih pogojih, ki urejajo vstop nekaterih živil in krme v Unijo iz nekaterih tretjih držav iz Priloge II k navedeni izvedbeni uredbi zaradi tveganja onesnaženja z mikotoksini, vključno z aflatoksini, ostanki pesticidov, pentaklorofenolom in dioksini, ter tveganja mikrobiološke kontaminacije, in o začasni ustavitvi vstopa nekaterih živil in krme v Unijo iz nekaterih tretjih držav iz Priloge IIa k navedeni izvedbeni uredbi.

(2) Izraz „sestavljena živila“ iz člena 1(1)(b)(ii), člena 8, preglednice 2 v Prilogi II in Priloge IV k Izvedbeni uredbi (EU) 2019/1793 se ne uporablja z enakim razumevanjem kot v drugi zakonodaji Unije, zato je ustrezno ta izraz nadomestiti z izrazom „živila, sestavljena iz dveh ali več sestavin“.

(3) Za zagotovitev enotnega razumevanja in uporabe Izvedbene uredbe (EU) 2019/1793 je v člen 2 navedene izvedbene uredbe ustrezno dodati opredelitev „države porekla“.

(4) Člen 12 Izvedbene uredbe (EU) 2019/1793 določa, da je treba sezname iz prilog I in II pregledovati v rednih časovnih presledkih najmanj vsakih šest mesecev, da se upoštevajo nove informacije v zvezi s tveganji in neskladnostjo z zakonodajo Unije.

(5) V Prilogi IIa k Izvedbeni uredbi (EU) 2019/1793 je naveden seznam živil in krme iz nekaterih tretjih držav, za katere velja začasna ustavitev vstopa v Unijo, kot je navedeno v členu 11a navedene uredbe.

(6) Glede na to, da v Izvedbeni uredbi (EU) 2019/1793 ni izrecno določeno obdobje uporabe nujnih ukrepov za proizvode iz Priloge IIa, in ob upoštevanju, da je treba te ukrepe umakniti ali spremeniti, kadar so na voljo nove informacije v zvezi s tveganji in neskladnostjo z zakonodajo Unije, bi bilo treba redno pregledovati tudi seznam iz Priloge IIa k navedeni uredbi. Zato je ustrezno spremeniti člen 12 Izvedbene uredbe (EU) 2019/1793.

(7) Pojav in pomembnost nedavnih incidentov v zvezi z živili, ki so bili sporočeni prek sistema hitrega obveščanja za živila in krmo (RASFF), kot je bil vzpostavljen z Uredbo (ES) št. 178/2002, ter informacije glede uradnega nadzora nad živili in krmo neživalskega izvora, ki so ga v drugem semestru leta 2020 izvedle države članice, kažejo, da bi bilo treba seznama iz prilog I in II k Izvedbeni uredbi (EU) 2019/1793 spremeniti z namenom varovanja zdravja ljudi v Uniji.

(8) Podatki, ki izhajajo iz uradnih obvestil v RASFF, in informacije glede uradnega nadzora, ki ga izvajajo države članice, za pošiljke limon iz Turčije zlasti kažejo na pojav novih tveganj za zdravje ljudi zaradi morebitnega onesnaženja z ostanki pesticidov, kar zahteva poostren uradni nadzor. Poleg tega informacije glede uradnega nadzora, ki ga izvajajo države članice, za pošiljke zemeljskih oreškov iz Brazilije kažejo na pojav novih tveganj za zdravje ljudi zaradi morebitnega onesnaženja z ostanki pesticidov, kar zahteva poostren uradni nadzor. Vstop obeh vrst blaga bi bilo zato treba vključiti v Prilogo I k Izvedbeni uredbi (EU) 2019/1793, pogostost identifikacijskih in fizičnih pregledov pa določiti na 20 %.

(9) Zaradi pogostih neskladnosti z ustreznimi zahtevami iz zakonodaje Unije glede onesnaženja z ostanki pesticidov, ugotovljenega med uradnim nadzorom, ki so ga države članice izvedle v skladu z Izvedbeno uredbo (EU) 2019/1793, in zaradi velikega števila uradnih obvestil v RASFF je ustrezno pogostost identifikacijskih in fizičnih pregledov pomaranč, mandarin, klementin, mandarin wilking in podobnih hibridov agrumov ter sladke paprike in paprike iz rodu Capsicum (nesladke) iz Turčije povečati na 20 %.

(10) Zaradi zelo pogostih neskladnosti z ustreznimi zahtevami iz zakonodaje Unije glede onesnaženja z ostanki pesticidov, ugotovljenega med uradnim nadzorom, ki so ga države članice izvedle v skladu z Izvedbeno uredbo (EU) 2019/1793, je ustrezno pogostost identifikacijskih in fizičnih pregledov kruhovca iz Malezije in paprike iz rodu Capsicum (nesladke) iz Ugande povečati na 50 %.

(11) Zaradi uradnih obvestil v RASFF glede onesnaženja z ostanki etilen oksida v zvezi z nekaterimi pošiljkami okre iz Indije bi bilo treba k analizi tega blaga dodati etilen oksid, pogostost fizičnih in identifikacijskih pregledov zaradi prisotnosti ostankov pesticidov, vključno z etilen oksidom, ki se na mejah Unije opravijo na okri iz Indije, pa povečati na 20 %.

(12) Zaradi pogostih neskladnosti z ustreznimi zahtevami iz zakonodaje Unije glede onesnaženja z aflatoksini, ugotovljenega med uradnim nadzorom, ki so ga države članice izvedle v skladu z Izvedbeno uredbo (EU) 2019/1793, in zaradi velikega števila uradnih obvestil v RASFF je ustrezno pogostost identifikacijskih in fizičnih pregledov zemeljskih oreškov iz Združenih držav Amerike povečati na 20 %.

(13) Zaradi zelo pogostih neskladnosti z ustreznimi zahtevami iz zakonodaje Unije glede kontaminacije s salmonelo, ugotovljene med uradnim nadzorom, ki so ga države članice izvedle v skladu z Izvedbeno uredbo (EU) 2019/1793, je ustrezno pogostost identifikacijskih in fizičnih pregledov sezamovega semena iz Sudana povečati na 50 %.

(14) Zaradi zelo pogostih neskladnosti z ustreznimi zahtevami iz zakonodaje Unije glede onesnaženja z ostanki pesticidov, ugotovljenega med uradnim nadzorom, ki so ga države članice izvedle v skladu z Izvedbeno uredbo (EU) 2019/1793, je ustrezno pogostost identifikacijskih in fizičnih pregledov listov vinske trte iz Turčije povečati na 50 %.

(15) Razpoložljive informacije za lešnike in proizvode iz lešnikov iz Gruzije kažejo na ugoden trend stopnje skladnosti z ustreznimi zahtevami iz zakonodaje Unije glede onesnaženja z aflatoksini. Pogost identifikacijskih in fizičnih pregledov lešnikov in proizvodov iz lešnikov iz Gruzije je ustrezno zmanjšati na 20 %. Lešniki in proizvodi iz lešnikov iz Turčije in Azerbajdžana so navedeni v Prilogi II k Izvedbeni uredbi (EU) 2019/1793 zaradi tveganja onesnaženja z aflatoksini. Za zagotovitev doslednosti pri zmanjševanju tveganj je ustrezno spremeniti obstoječi vnos za lešnike in proizvode iz lešnikov iz Gruzije, da se zajamejo enaki proizvodi, kot so tisti s poreklom iz Turčije in Azerbajdžana.

(16) Za sezamovo seme iz Etiopije se od januarja 2019 izvaja poostren uradni nadzor zaradi tveganja kontaminacije s salmonelo. Uradni nadzor, ki so ga države članice izvedle nad navedenimi živili, kaže na stalno visoko stopnjo neskladnosti od uvedbe poostrenega uradnega nadzora. Navedeni rezultati dokazujejo, da vstop navedenih živil v Unijo pomeni resno tveganje za zdravje ljudi.

(17) Zato je treba poleg poostrenega uradnega nadzora določiti posebne pogoje v zvezi s sezamovim semenom iz Etiopije. Zlasti bi bilo treba vsem pošiljkam sezamovega semena iz Etiopije priložiti uradno spričevalo, v katerem je navedeno, da vsi rezultati vzorčenja in analize kažejo odsotnost salmonele v 25 g, kot je določeno v členu 10(2)(d) Izvedbene uredbe (EU) 2019/1793. Rezultati vzorčenja in analize bi morali biti priloženi navedenemu spričevalu. Zato bi bilo treba vnos za sezamovo seme iz Etiopije v Prilogi I k Izvedbeni uredbi (EU) 2019/1793 črtati in vnos za navedeno seme vstaviti v Prilogo II k navedeni izvedbeni uredbi.

(18) Za papriko vrste iz rodu Capsicum (sladko ali nesladko) iz Šrilanke se od julija 2017 izvaja poostren uradni nadzor zaradi prisotnosti aflatoksinov. Uradni nadzor, ki ga države članice izvajajo nad temi živili, kaže na stalno visoko stopnjo neskladnosti od uvedbe poostrenega uradnega nadzora. Navedeni rezultati dokazujejo, da vstop navedenih živil v Unijo pomeni resno tveganje za zdravje ljudi.

(19) Zato je treba poleg poostrenega uradnega nadzora določiti posebne pogoje za papriko iz rodu Capsicum (sladko ali nesladko) iz Šrilanke. Zlasti bi bilo treba vsem pošiljkam navedenega blaga iz Šrilanke priložiti uradno spričevalo, v katerem je navedeno, da so bili proizvodi vzorčeni in analizirani glede aflatoksinov, vsi rezultati pa kažejo, da zadevne mejne vrednosti aflatoksinov niso bile presežene. Rezultati vzorčenja in analize bi morali biti priloženi navedenemu spričevalu. Zato bi bilo treba vnos za papriko iz rodu Capsicum (sladko ali nesladko) iz Šrilanke v Prilogi I k Izvedbeni uredbi (EU) 2019/1793 črtati in vnos za navedeno papriko vstaviti v Prilogo II k navedeni izvedbeni uredbi.

(20) Razpoložljive informacije za pistacije iz Združenih državah Amerike, ki so zaradi tveganja onesnaženja z aflatoksini navedene v Prilogi I k Izvedbeni uredbi (EU) 2019/1793, kažejo na splošno zadovoljivo stopnjo skladnosti z ustreznimi zahtevami iz zakonodaje Unije. Zato poostren uradni nadzor za to blago ni več upravičen, njegov vnos v Prilogi I k Izvedbeni uredbi (EU) 2019/1793 pa bi bilo treba črtati.

(21) Za zagotovitev učinkovite zaščite pred morebitnimi tveganji za zdravje zaradi onesnaženja zemeljskih oreškov z aflatoksini bi bilo treba v vrstice, ki se nanašajo na zemeljske oreške (arašide), drugače pripravljene ali konzervirane, v stolpcih, ki se nanašata na „Živila in krmo (predvidena uporaba)“ in „Oznako KN“ v preglednici 1 Priloge II k Izvedbeni uredbi (EU) 2019/1793, dodati izraz „vključno mešanice“ in oznake KN za mešanice.

(22) Ustrezno je določiti prehodno obdobje za pošiljke sezamovega semena iz Etiopije in pošiljke paprike iz rodu Capsicum (sladke ali nesladke) iz Šrilanke, ki jim ni priloženo uradno spričevalo, za katere pa je že bil izveden uradni nadzor na mejni kontrolni točki v skladu z usklajeno pogostostjo identifikacijskih in fizičnih pregledov v skladu z Izvedbeno uredbo (EU) 2019/1793 pred spremembo s to uredbo.

(23) Izvedbena uredba (EU) 2019/1793 določa zahteve glede vzorca uradnega spričevala za vstop pošiljk živil in krme iz Priloge II k navedeni izvedbeni uredbi v Unijo.

(24) Za uskladitev uradnih spričeval za vstop različnih kategorij blaga v Unijo, ki so določena v Izvedbeni uredbi Komisije (EU) 2020/2235 (4), in za zagotovitev skladnosti z novimi zahtevami za potrditev v uradnih spričevalih je ustrezno spremeniti vzorec uradnega spričevala in navodila za izpolnjevanje navedenega spričevala iz Priloge IV k Izvedbeni uredbi (EU) 2019/1793.

(25) Za zagotovitev doslednosti in jasnosti je ustrezno v celoti nadomestiti priloge I, II, IIa in IV k Izvedbeni uredbi (EU) 2019/1793.

(26) Izvedbeno uredbo (EU) 2019/1793 bi bilo zato treba ustrezno spremeniti.

(27) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Spremembe Izvedbene Uredbe (EU) 2019/1793 Izvedbena uredba (EU) 2019/1793 se spremeni: (1) v členu 1 se točka 1(b)(ii) nadomesti z naslednjim: „(ii) pošiljk živil, sestavljenih iz dveh ali več sestavin, ki vsebujejo katero koli živilo, navedeno v preglednici 1 Priloge II zaradi tveganja onesnaženja z aflatoksini, v količini več kot 20 % enega samega proizvoda ali vsote navedenih proizvodov, z oznakami KN iz preglednice 2 navedene priloge;“; (2) v členu 2(1) se doda naslednja točka (c): „(c) ‚država porekla‘ pomeni: (i) državo, iz katere blago izvira ali v kateri je bilo gojeno, pobrano ali pridelano, kadar so živila in krma navedeni v prilogah zaradi možnega tveganja onesnaženja z mikotoksini, vključno z aflatoksini, ali z rastlinskimi toksini oz. zaradi morebitne neskladnosti z mejnimi vrednostmi ostankov pesticidov; (ii) državo, v kateri je bilo blago pridelano, proizvedeno ali zapakirano, kadar so živila in krma navedeni v prilogah zaradi tveganja prisotnosti salmonele ali zaradi drugih nevarnosti, razen tistih iz točke (i).“; (3) v členu 8 se odstavka 3 in 4 nadomestita z naslednjim: „3. Za živila, sestavljena iz dveh ali več sestavin, iz preglednice 2 Priloge II, ki vsebujejo proizvode, ki se uvrščajo samo pod en vnos v preglednici 1 Priloge II, velja splošna pogostost identifikacijskih in fizičnih pregledov iz preglednice 1 Priloge II za navedeni vnos. 4. Za živila, sestavljena iz dveh ali več sestavin, iz preglednice 2 Priloge II, ki vsebujejo proizvode, ki se uvrščajo pod več vnosov za isto nevarnost v preglednici 1 Priloge II, velja največja skupna pogostost identifikacijskih in fizičnih pregledov iz preglednice 1 Priloge II za navedene vnose.“; (4) člen 12 se nadomesti z naslednjim: „Člen 12 Posodobitve prilog Komisija redno in najmanj na vsakih šest mesecev pregleduje sezname iz prilog I, II in IIa, da bi upoštevala nove informacije v zvezi s tveganji in neskladnostjo.“; (5) člen 14 se nadomesti z naslednjim: „Člen 14 Prehodno obdobje Pošiljke sezamovega semena iz Etiopije in pošiljke paprike iz rodu Capsicum (sladke ali nesladke) iz Šrilanke, ki jim niso priloženi uradno spričevalo ter rezultati vzorčenja in analize v skladu s to uredbo, se sprejmejo za vstop v Unijo do 13. januarja 2022.“; (6) priloge I, II, IIa in IV se nadomestijo z besedilom iz Priloge k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. oktobra 2021 Za Komisijo predsednica Ursula VON DER LEYEN

(1) UL L 31, 1.2.2002, str. 1.

(2) UL L 95, 7.4.2017, str. 1.

(3) Izvedbena uredba Komisije (EU) 2019/1793 z dne 22. oktobra 2019 o začasnem povečanju uradnega nadzora in nujnih ukrepih, ki urejajo vstop nekaterega blaga iz nekaterih tretjih držav v Unijo, izvajanju uredb (EU) 2017/625 in (ES) št. 178/2002 Evropskega parlamenta in Sveta ter razveljavitvi uredb Komisije (ES) št. 669/2009, (EU) št. 884/2014, (EU) 2015/175, (EU) 2017/186 in (EU) 2018/1660 (UL L 277, 29.10.2019, str. 89).

(4) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).